最近美國《華爾街日報》編輯寫一篇文章〈香港hō͘英國管治顚倒khah好〉，結論講：「佇英國管治下，香港兼有享受雙方（指中英雙方）ê好處，有民主ê保護，koh有倫敦輸入高效率、心會驚惶（指廉政謹慎）ê行政人員。現在ê香港卻兼有兩極ê歹處：有愈來愈嚴重ê貪污，koh有專制政權加持ê軟腳蝦本地管治者。唯一ê好消息，是大眾傳播媒體猶會tàng自由iah政府ê垃圾代，不過chit種自由mā擋無偌久ah！」咱看香港回歸「祖國」十五年，有一半以上ê香港人認為不如回歸以前。香港大學對香港人做「身份認同指數」調查，選擇家己是「香港人」44%、選擇家己是「中國人」23%。tī 1997年回歸進前，《遠東經濟評論》編輯bat講：「我期待而且相信，未來，bē有香港人對英國觀光客講：香港猶原是佇外國惡魔管治時陣khah好。」真害，十五年來愈來愈濟香港人按呢感慨！2003年五十萬人七月初一回歸日大遊行以來，不時都會看tio̍h遊行隊伍內面有人夯殖民地時代ê旗仔，che是對偉大「祖國」偌呢大ê諷刺！
十五年來，中國kah特區政府佇香港上拚勢teh做ê工課，是趕beh kā香港「去殖民化」。中國人無檢討家己，顚倒怪香港人hō͘英國殖民統治了中毒傷深！1945年中國政府「劫收」台灣ê時，mā是拚勢beh kā台灣「去殖民化」，完全無考慮兩個完全無仝ê文化背景，m̄-bat字ê beh管bat字ê，致使發生用機關銃掃射台灣人ê「二二八事件」。頂日政論家林保華寫文章講：北大教授孔慶東講香港人是「狗」，有隱含「關門拍狗」ê意思。中國收回香港，tio̍h kā香港當作中國ê一部分，一切ê一切攏是中國內政，包括「關門拍狗」在內。致使香港人真煩惱香港會發生「二二八」。
問題是豬仔刣死才beh來講價，傷慢ah！香港回歸祖國ê蜜月期已經過了ah，早前中國講ê「五十年不變」原本就是假ê，「一國兩制」ê「一國」是真ê、「兩制」是假ê；那像馬英九一直堅持講白賊ê「九二共識」中ê「一中各表」，「一中」是真ê、「各表」是假ê。今仔日，香港人連家己選特首都無可能，當然kah咱台灣完全bē比得，咱ùi里長村長鄉長縣市長，鄉民代表縣市議員國會議員，一直選到總統副總統，che是偌呢偉大ê民主成就，香港人看kah嘴瀾水chho̍p-chho̍p tin，中國人m̄知tio̍h koh拚幾十年才做會到ê，咱那會使無保惜咧！
過去四年，馬英九總統一直向中國hit旁phiân過去，koh一直強調有「九二共識」，台灣人戇mah-mah，koh選hō͘伊連任。台灣人戇kah bē爬癢，mā mài戇kah按呢日時仔烏白陷眠！頭oa̍t一下，香港有例thang hō͘咱看！